लाहौर में कंटेनर से रास्ते रोके; खान बोले- रैली में बताऊंगा देश को बदमाशों से कैसे बचाएं
Pakistan Tehreek-e-Insaf (PTI) Chairman Imran Khan Lahore Rally Video Update. Follow Pakistan Lahore Latest News, Videos and Photos OnDainik Bhaskar (दैनिक भास्कर)
पाकिस्तान के पूर्व प्रधानमंत्री इमरान खान आज लाहौर में मीनार-ए-पाकिस्तान से रैली निकालने वाले हैं। इमरान ने अपनी इस रैली को आजादी जलसा नाम दिया है। रैली से पहले लाहौर शहर में प्रवेश के कई रास्तों पर कंटेनर तैनात कर दिए गए हैं। इसके अलावा दाता दरबार, रावी ब्रिज और रेलवे स्टेशन से मीनार-ए-पाकिस्तान तक जाने वाले रास्तों को भी बंद कर दिया गया है। वहीं शाह आलम मार्केट में भी कंटेनर रखे गए हैं।
जियो न्यूज के मुताबिक, पुलिस ने अलग-अलग इलाकों से इमरान की पार्टी पाकिस्तान तहरीक-ए-इंसाफ(PTI) के करीब 75 कार्यकर्ताओं को गिरफ्तार कर लिया है। शिपिंग कंटेनर के ड्राइवर ने बताया कि उसे शफीकाबाद पुलिस ने 26 मार्च दोपहर 12 बजे तक कंटेनर को वहीं खड़ा रखने का आदेश दिया है। कंटेनर की चाबी भी पुलिस अफसरों ने अपने पास रखी है। पुलिस ने उससे कहा कि वो सरकार के निर्देश पर ऐसा कर रहे हैं।
PTI के ट्विटर अकाउंट के मुताबिक, तरावीह की नमाज के बाद मीनार-ए-पाकिस्तान से रैली निकाली जाएगी। ये 26 मार्च की सुबह खत्म होगी। इमरान खान ने ट्वीट करके अपने समर्थकों को एक स्वतंत्र देश के नागरिक के रूप में रैली में शामिल होने को कहा। उन्होंने बताया कि मीनार-ए-पाकिस्तान पर ये PTI की छठी रैली होगी।
इमरान बोले- हकीकी आजादी पर अपना विजन बताऊंगा
इमरान ने कहा- हर नागरिक को पॉलिटिकल गैदरिंग्स में शामिल होने का अधिकार है। ये रैली पिछले सारे रिकॉर्ड तोड़ देगी। मैं लाहौर में रहने वाले हर शख्स को रैली के लिए आमंत्रित करता हूं। इस गैदरिंग में मैं हकीकी आजादी को लेकर अपना विजन साझा करूंगा। साथ ही ये भी बताऊंगा कि हम कैसे पाकिस्तान को उन बदमाशों के जाल से बाहर निकालेंगे जिन्होंने हमारे देश को मुश्किल में डाल दिया है।
19 मार्च को स्थगित हो गई थी रैली
इससे पहले 13 मार्च को इमरान खान ने घोषणा की थी कि वो 19 मार्च को मीनार-ए-पाकिस्तान से रैली निकालेंगे। हालांकि लाहौर हाईकोर्ट ने उन्हें रैली स्थगित करते हुए प्रशासन से इस बारे में बात करने का आदेश दिया था। इसके बाद 22 मार्च को हाईकोर्ट ने PTI की पिटीशन पर सुनवाई करते हुए उन्हें रैली करने की इजाजत दे दी। रैली मूल रूप से 11 मार्च और 12 मार्च के लिए निर्धारित की गई थी। लेकिन तभी लाहौर में धारा 144 लगा दी गई। PTI ने इसके खिलाफ हाईकोर्ट में अपील भी की थी लेकिन वो खारिज हो गई।
30 मार्च को होगी तोशाखाना मामले में सुनवाई
इससे पहले 18 मार्च को तोशाखाना मामले में इस्लामाबाद कोर्ट ने इमरान खान के खिलाफ जारी अरेस्ट वारंट कैंसिल कर दिया था। कोर्ट ने मामले की सुनवाई 30 मार्च तक स्थगित कर दी थी। कोर्ट ने अगली सुनवाई में इमरान को व्यक्तिगत रूप से कोर्ट में पेश होने का आदेश दिया था।
ये खबरें भी पढ़ें...
इमरान खान की पार्टी पर बैन का खतरा:पूर्व PM पर आतंकवाद फैलाने का केस दर्ज, बुधवार को मीनार-ए-पाकिस्तान पर रैली करेंगे
पाकिस्तान के पूर्व प्रधानमंत्री इमरान खान पर शिकंजा कसता जा रहा है। शनिवार को इस्लामाबाद ज्यूडिशियल कॉम्पलेक्स में जबरदस्त हिंसा और पुलिस पर हमले के आरोप में खान और उनके कुछ समर्थकों पर आतंकवाद फैलाने की धाराओं में केस दर्ज कर लिया गया है। पूरी खबर पढ़ें...
इमरान खान का अरेस्ट-वारंट कैंसिल, 30 मार्च को सुनवाई:कोर्ट ने कहा- हंगामे में जिरह मुश्किल, अगली सुनवाई में व्यक्तिगत रूप से आएं
तोशाखाना मामले में पाकिस्तान के पूर्व PM इमरान खान के खिलाफ जारी अरेस्ट वारंट कैंसिल हो गया है। इमरान शनिवार को इस्लामाबाद कोर्ट में पेश के लिए पहुंचे थे। इस दौरान उनके समर्थक कोर्ट के बाहर हंगामा कर रहे थे। ऐसे में अतिरिक्त जिला और सत्र न्यायाधीश जफर इकबाल ने पूर्व PM की उपस्थिति दर्ज करने के बाद उन्हें वापस जाने की अनुमित दे दी। पूरी खबर पढ़ें...